
NACRT PREPORUKE EUROPSKOG PARLAMENTA
Vijeću i potpredsjednici Komisije/Visokoj predstavnici Unije za vanjske poslove i sigurnosnu politiku o analizi popratnih mjera koje je ESVD poduzeo dvije godine nakon izvješća Europskog parlamenta o strateškoj komunikaciji Europske unije za borbu protiv propagande koju protiv nje provode treće strane
2018/2115(INI))
Europski parlament,
–	uzimajući u obzir zaključke Europskog vijeća od 28. lipnja i 18. listopada 2018.,
–	uzimajući u obzir komunikaciju Komisije od 26. travnja 2018. naslovljenu „Suzbijanje dezinformacija na internetu: europski pristup” (COM(2018)0236),
–	uzimajući u obzir Kodeks prakse EU-a za borbu protiv dezinformiranja, objavljen 26. rujna 2018.,
–	uzimajući u obzir svoju Rezoluciju od 23. studenoga 2016. o strateškoj komunikaciji Europske unije za borbu protiv propagande koju protiv nje provode treće strane[footnoteRef:1],  [1:  SL C 224, 27.6.2018., str. 58.] 

–	uzimajući u obzir zajedničku komunikaciju Visoke predstavnice Unije za vanjske poslove i sigurnosnu politiku i Komisije od 6. travnja 2016. naslovljenu „Zajednički okvir za suzbijanje hibridnih prijetnji: odgovor Europske unije” (JOIN(2016)0018),
–	uzimajući u obzir komunikaciju Komisije od 20. travnja 2016. naslovljenu „Provedba Europskog programa sigurnosti za borbu protiv terorizma i stvaranje uvjeta za uspostavu učinkovite i istinske sigurnosne unije” (COM(2016)0230),
–	uzimajući u obzir studiju izvedivosti Europske zaklade za demokraciju o inicijativama medija na ruskome jeziku u Istočnome partnerstvu i šire naslovljenu „Bringing Plurality and Balance to the Russian Language Media Space” (Unošenje pluralnosti i ravnoteže u prostor medija na ruskome jeziku),
–	uzimajući u obzir izvješće potpredsjednice Komisije / Visoke predstavnice Unije za vanjske poslove i sigurnosnu politiku od 18. svibnja 2015. naslovljeno „EU u globalnom okruženju koje se mijenja – povezaniji, konfliktniji i kompleksniji svijet” i aktualni rad na novoj Globalnoj strategiji EU-a za sigurnost,
–	uzimajući u obzir Akcijski plan EU-a o strateškom komuniciranju od 22. lipnja 2015.,
–	uzimajući u obzir članak 113. Poslovnika,
–	uzimajući u obzir preporuku Odbora za vanjske poslove (A8-0000/2018),

1.	preporučuje Vijeću i potpredsjednici Komisije/Visokoj predstavnici Unije za vanjske poslove i sigurnosnu politiku:
Stanje u 2018. – borba protiv rata informacijama
a)	da vode računa o tome da sloboda govora i izražavanja, kao i medijski pluralizam, trebaju biti u središtu demokratskih društava, te da pruže najbolju zaštitu protiv neprijateljske propagande; 
b)	da razmotre uspostavu obvezujućeg pravnog okvira i na europskoj i na međunarodnoj razini za borbu protiv hibridnog ratovanja, uključujući kiberratovanje i ratovanje informacijama, što se osobito pokazalo potrebnim nakon neprijateljskih postupaka Rusije u tom smislu; 
c)	da pruže potporu sve većem broju državnih institucija, skupina za strateško promišljanje i nevladinih organizacija koje se bave pitanjima propagande i dezinformiranja te da se pobrinu da strateško komuniciranje EU-a postane izrazit europski prioritet; poziva potpredsjednicu Komisije / Visoku predstavnicu i Komisiju da se u tom području više angažiraju;
d)	da podsjete države članice koje i dalje poriču postojanje strateške propagande da je prepoznaju i poduzmu proaktivne mjere za borbu protiv nje i njezino razotkrivanje; 

Vrste pogrešnog i lažnog informiranja te propagande usmjerene na EU i njegove susjede

e)	da prepoznaju rad ostvaren na različitim razinama kako bi se utvrdile vrste utjecaja i instrumenata koji se koriste protiv EU-a i njegovih susjeda te da preusmjere pozornost na dubinsku analizu njihova utjecaja i djelotvornosti kako bi se osmislile mjere borbe protiv njih; 
f)	da se usredotoče na sve sofisticiranije instrumente širenja lažnih vijesti, uključujući nove načine širenja propagande korištenjem više internetskih stranica, portala i TV postaja niske kvalitete u cilju širenja vodećih narativa; izražava zabrinutost zbog djelovanja Rusije u tom kontekstu;
Industrija i društvene mreže
g)	da obrate posebnu pozornost na društvene medije, koji se usprkos svojim naporima ubrajaju među najčešće instrumente širenja dezinformacija i neprijateljske propagande; 
h)	da zajedno s državama članicama reguliraju djelovanje poduzeća u području društvenih medija i osiguraju njihovu potpunu transparentnost i odgovornost, osobito tako da omoguće otkrivanje identiteta i lokacije ne samo autora nego i sponzora dotičnog političkog sadržaja;
i)	da potaknu poduzeća u području društvenih medija da usko surađuju s državnim tijelima u svim istragama navodnog korištenja njihovih platformi u neprijateljske svrhe te da provode transparentne revizije subjekata za koje je utvrđeno da šire dezinformacije i propagandu; 
j)	da vode računa o tome da se ukidanje sumnjivih korisničkih računa ili uklanjanje neprikladnog sadržaja može smatrati cenzurom te da se stoga pobrinu da se takve mjere provode transparentno, u suradnji s nadležnim tijelima i civilnim društvom te uz potpun uvid u razloge za takav čin;
Najbolje prakse
k)	da nastave razvijati veću otpornost i sposobnost pravovremenog reagiranja na prijetnje, osmišljavati preventivne mjere i razmišljati korak unaprijed, a ne samo reagirati na njih i analizirati napade koji su se već zbili; 
l)	da osobito posvete pozornost važnosti ne samo razotkrivanja takvih napada, nego i jamčenja utvrđivanja odgovornosti za njih, među ostalim javnog imenovanja počinitelja, njihovih sponzora i ciljeva koje žele postići, kao i mjerenja utjecaja tih napada na ciljnu publiku; 
m)	da uključe civilno društvo i zajednicu stručnjaka u dodatno poboljšanje mjera usmjerenih na utvrđivanje činjenica i izloženost dezinformacijama, produbljivanje istraživanja i analizu manipulacije informacijama;
Europski pristup
n)	da prime na znanje opipljive rezultate koje je ostvarila radna skupina East StratCom; da nastave podupirati radnu skupinu EU-a East StratCom, koja je od svojeg osnivanja razotkrila više od četiri tisuća slučajeva kampanja dezinformiranja o različitim temama; 
o)	da pretvore radnu skupinu East StratCom u punopravni odjel te da osiguraju odgovarajuća financijska sredstva i osoblje, koji će znatno povećati njezin potencijal, djelotvornost i kvalitetu rada;
p)	da isprave trenutačne nedostatke radne skupine East StratCom, uključujući manjak regionalnih stručnjaka, veliku fluktuaciju osoblja i nedostatak institucijskog kontinuiteta, te da osiguraju adekvatna financijska sredstva i organizacijsku strukturu, jer je to jedini način da se zajamče potpuni profesionalizam, učinkovitost i rezultati; 
q)	da pozovu države članice koje to još nisu učinile da imenuju svoje nacionalne stručnjake za članstvo u radnoj skupini East StratCom; 
r)	da surađuju s predstavništvima EU-a unutar EU-a i delegacijama EU-a izvan EU-a u pružanju potpore radnoj skupini East StratCom, među ostalim prevođenjem njihovih publikacija na lokalne jezike; 
s)	da se usredotoče na zemlje pristupnice i partnere u okviru susjedstva EU-a, koji su nerijetko najizloženiji ruskoj propagandi; 
t)	da u svoj program redovito uključuju strateške komunikacije o borbi protiv nje te da periodično provode evaluaciju politike EU-a o tom pitanju;
u)	da sljedećem Europskom vijeću i Komisiji predlože da se borbi protiv strateške propagande dodijeli poseban portfelj u novoj Komisiji s adekvatnom potporom specijalizirane agencije; 
v)	da povežu postojeće nacionalne i lokalne specijalizirane centre, skupine za strateško promišljanje, nevladine organizacije i druge aktere i institucije koje se bave strateškom propagandom u mrežu na razini EU-a koja bi pomogla u koordiniranju njihovih aktivnosti i okupljanju njihovih zaključaka na jednom mjestu; da izdvoje dovoljno sredstava za tu mjeru; ističe da ta mreža treba biti otvorena za partnere EU-a sa sličnim stavom; 
Zaštita izbora od neprijateljske propagande
w)	da čvrsto osude miješanje trećih strana u izbore i referendume te upotrebu botova, trolova i lažnih korisničkih računa u političkim kampanjama; ističe sposobnost demokratskih društava da donose vlastite suverene političke izbore;
x)	da pozovu države članice da dijele podatke o bilo kakvom stranom miješanju u izborne procese i da razmijene najbolje prakse u borbi protiv toga kako bi se povećala otpornost na takvo miješanje; 
y)	da pozovu države članice da se pobrinu da se u izbornim zakonima vodi računa o mogućim prijetnjama koje dolaze od kibernapada i neprijateljske propagande te ističe da bi te zakone trebalo izmijeniti na odgovarajući način kako bi se omogućila učinkovita zaštita protiv takvih prijetnji; 
z)	da pozovu države članice da prilagode vlastite izborne propise o internetskim kampanjama te da prate i ocijene postavke transparentnosti u pogledu političkog oglašavanja koje su uvele mrežne platforme; 

°
°	°

2.	nalaže svojem predsjedniku da ovu preporuku proslijedi Vijeću, Komisiji i potpredsjednici Komisije/Visokoj predstavnici Unije za vanjske poslove i sigurnosnu politiku te, radi obavijesti, ESVD-u i NATO-u, kao i predsjedniku, vladi i parlamentu Rusije.

